
    KRETINGOS RAJONO SAVIVALDYBĖS TARYBA

SPRENDIMAS
DĖL KRETINGOS RAJONO SAVIVALDYBĖS TARYBOS VEIKLOS REGLAMENTO PAKEITIMO



2016 m. gegužės 26 d. Nr. T2-177 
Kretinga

	Vadovaudamasi Lietuvos Respublikos vietos savivaldos įstatymo 18 straipsnio 1 dalimi, Kretingos rajono savivaldybės taryba  n u s p r e n d ž i a:
1. Pakeisti Kretingos rajono savivaldybės tarybos veiklos reglamento, patvirtinto Kretingos rajono savivaldybės tarybos 2009 m. kovo 26 d. sprendimu Nr. T2-77 „Dėl Kretingos rajono savivaldybės tarybos veiklos reglamento“ (Kretingos rajono savivaldybės tarybos  2015 m. kovo 26 d. sprendimo Nr. T2-98 redakcija), 100, 118, 140, 175, 268 punktus ir išdėstyti juos taip:
„100. Duomenys apie kiekvieno Tarybos nario balsavimą, išskyrus atvejus, kai balsuojama slaptai, yra vieši. Kiekvieno Tarybos nario balsavimo rezultatai yra saugomi informacinėse laikmenose ir skelbiami Savivaldybės interneto svetainėje.
118. Informacija apie Tarybos priimtus sprendimus turi būti paskelbiama vietinėje spaudoje ir Savivaldybės interneto svetainėje www.kretinga.lt per 10 dienų nuo sprendimų pasirašymo datos. Informaciją rengia Tarybos sekretorius, už informacijos paskelbimą atsako Savivaldybės administracija.
140. Kontrolės komiteto pirmininką Tarybos mažumos (opozicijos) siūlymu skiria Taryba. Mažumos (opozicijos) siūlymas turi būti pateiktas raštu ne vėliau kaip prieš 5 darbo dienas iki Tarybos posėdžio. Tarybos mažuma (opozicija) tą pačią kandidatūrą gali siūlyti du kartus. Jeigu Tarybos mažuma (opozicija) nepasiūlo Kontrolės komiteto pirmininko kandidatūros arba jeigu nėra paskelbta Tarybos mažuma (opozicija), Kontrolės komiteto pirmininką Taryba skiria mero siūlymu, balsuodama Reglamento 83-89 punktuose nustatyta tvarka. Kontrolės komiteto pirmininkas laikomas paskirtu, jei už jo kandidatūrą balsavo visos Tarybos narių dauguma.
	175. Jeigu yra paskelbta Tarybos mažuma (opozicija), mažumos (opozicijos) siūlymas dėl Etikos komisijos pirmininko kandidatūros ir Antikorupcijos komisijos pirmininko kandidatūros turi būti pateiktas raštu ne vėliau kaip prieš 5 darbo dienas iki Tarybos posėdžio. Tarybos mažuma (opozicija) tą pačią kandidatūrą gali siūlyti du kartus. Jeigu Tarybos mažuma (opozicija) nepasiūlo Etikos komisijos pirmininko kandidatūros ir Antikorupcijos pirmininko kandidatūros, Etikos komisijos ir Antikorupcijos komisijos pirmininkus Taryba skiria mero teikimu. 
	268. Tarybos nariui su jo, kaip Tarybos nario, veikla susijusioms kanceliarijos, pašto, telefono, interneto ryšio, transporto išlaidoms, kiek jų nesuteikia ar neapmoka tiesiogiai Savivaldybės administracija, apmokėti kas mėnesį skiriama 0,5 MMA eurų išmoka (toliau – Išmoka), už kurią atsiskaitoma kiekvieną mėnesį.“

